Перва вѣденьска арбитража

**Перва вѣденьска арбитража** — меджинародный договор, подписаный во Вѣдню 2. новембра 1938, котрый рѣшав чехословацко-мадярскы териториалны споры, при участи в роли арбитрох Германии тай Италии. Быв то зачаток ревизии Трианонского мирного договора з рока 1920.

;Участникы:
* Германия&nbsp;—&nbsp;министер загранича Йоахим фон Риббентроп и польовый маршал Герман Геринг
* Италия&nbsp;—&nbsp;министер загранича Галеаццо Чиано
* Мадярщина&nbsp;—&nbsp;министер загранича Калман Каня и министер школства Пал Телеки
* Чехословакия&nbsp;—&nbsp;министер загранича Франтишек Хвалковскы и амбасадор в Будапештѣ Иван Крно
** Словакия&nbsp;—&nbsp;премьер Йозеф Тисо и министер справедливости Фердинанд Дурчанскы
** Карпатска Украина&nbsp;—&nbsp;премьер Августин Волошин

;Утраты Чехословакии:Подля той арбитражи Мадярске кральовство доставало назад часть територий, утраченых по Первой свѣтовой войнѣ: южны округы Словакии и Подкарпатской Руси сумарнов плохов около  з обывательством понад еден милион особ, котры были етничны Мадяре подля мадярскых штатистик на 84%, подля чехословацкых — на 54%.

;Утраты Подкарпатской Руси:Зокрема, Подкарпатска Русь, як часть Чехословакии, утратила понад 12% своей територии, де были 97 населены пункты, у т. ч. найвекшы варошѣ Ужгород, Мукачово и Берегово, а обывательство той територии было 175 тыс. особ. Резултатом того створила ся нова мадярско-чехословацка границя, проглубила ся политична криза в Чехословакии, яка стала перед державнов катастрофов, а автономна влада Августина Волошина, вымушена перебрати ся до Хуста, все выразнѣйше ся ориентовала на нацистичну Германию.

;Наступны подѣи:Границѣ чехословацко-мадярскы участниками арбитражи были означены лем на мапѣ грубой мѣркы, их детализацию мала перевести двосторонна комисия, в далшых переговорах. Мали ся так рѣшити и гуманитарны проблемы з выселенцями и пограничныма конфликтами. Выхосновуючи неясность ситуации мадярска сторона продовжила наступ свого войска и заяла додаточны територии. В резултатѣ словацко-мадярска границя была остаточно доеднана 1. марца 1939, а переговоры о граници од рѣкы Уг до румынской територии перенесли на 14. марца. Але того дня словацкый сойм выголосив независимость Словакии, котру нараз, яко перва держава, вызнала  Мадярщина. Наступного дня независимость выголосила Карпатска Украина. В той ситуации Чехословакия перестала екзистовати, а мадярска сторона ултимативно зажадала одсун чехословацкого войска з Подкарпатя и заяла вшитку свою дотрианонску територию, обновивши границю з Польщов. 4. апрѣля 1939 в Будапештѣ быв подписаный словацко-мадярскый протокол, котрым ся дефиновала границя од рѣкы Уг до польской границѣ. 

:В року 1940 слѣдовала Друга вѣденьска арбитража мадярско-румынского териториалного спора.

;Анулованя:По Другой свѣтовой войнѣ 10. фебруара 1947 мирным договором держав антигитлеровской коалиции з Мадярщинов рѣшѣня обох вѣденьскых арбитраж были анулованы.

## Жерела и одказы
* **Віднянський С. В.**: Віденьскі арбітражі 1938 і 1940 // Енциклопедія історії України : у 10 т. / редкол.: В. А. Смолій (голова) та ін.; Інститут історії України НАН України. — К.: Наук. думка, 2013. — Т. 1 — . С. 527. 
* **Медведева К. Т.** ВЕНСКИЕ АРБИТРАЖИ 1938, 1940 // Большая российская энциклопедия. Том 5. Москва, 2006, сс. 134–135 Верзия: 2016. Одчитане: 28.10.2020 
* 

## Референции

Катеґорія:История Подкарпатской Руси
Катеґорія:Мировы договоры
Катеґорія:История Чехии
Катеґорія:История Словеньска
Катеґорія:Історія Европы
Катеґорія:История Мадярщины